PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo	2005/ZK/3/1/045	Bratislava 12. apríla 2005	

Protimonopolný úrad Slovenskej republiky, odbor koncentrácií, v správnom konaní začatom na základe oznámenia koncentrácie podnikateľom Südzucker Aktiengesellschaft Mannheim /Ochsenfurt, Spolková republika Nemecko  zastúpeným JUDr. Ľubošom Frolkovičom, advokátom so sídlom Laurinská 2, 811 01 Bratislava, Slovenská republika, vo veci koncentrácie podnikateľov Südzucker Aktiengesellschaft Mannheim /Ochsenfurt, Spolková republika Nemecko a Saint Luis Sucre S.A., 23-25 Avenue Franklin D Roosevelt, 75008 Paríž, Francúzsko

                                                   rozhodol

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov Südzucker Aktiengesellschaft     Mannheim /Ochsenfurt, Spolková republika Nemecko a Saint Luis Sucre S.A.,       23-25 Avenue Franklin D Roosevelt, 75008 Paríž, Francúzsko zastavuje, nakoľko dôvod na konanie nebol daný. 

Odôvodnenie:

Dňa 12.12.2002 vydal úrad rozhodnutie č. 2002/FH/3/1/272, ktorým rozhodol o tom, že koncentráciu, ktorá vznikla podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon č. 136/2001 Z.z.“), spočívajúcu v získaní kontroly podnikateľa Südzucker Aktiengesellschaft Mannheim /Ochsenfurt, Spolková republika Nemecko (ďalej len „Südzucker“) nad podnikom podnikateľa Saint Luis Sucre S.A., 23-25 Avenue Franklin D Roosevelt, 75008 Paríž, Francúzsko (ďalej len „SLS“) podľa § 12 ods. 3 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon           č. 136/2001 Z.z. v znení zákona č. 465/2002 Z.z.“) zakázal, nakoľko vytvárala dominantné postavenie podnikateľov Südzucker, Nordzucker AG, Küchenstraße 9, Braunschweig, Spolková republika Nemecko (ďalej len „Nordzucker“) a Union des Sucreries at Destilleries Agricoles, 11 rue Marcel Rinn, F-60350 Berneuil sur Aisne, Francúzsko (ďalej len „Union SDA“), ktorého dôsledkom môžu byť významné prekážky efektívnej súťaže na relevantnom trhu výroby a predaja cukru pre výrobnú spotrebu v Slovenskej republike a relevantnom trhu výroby a predaja cukru pre konečnú spotrebu v Slovenskej republike (ďalej len „koncentrácia č. 1“).
   
Dňa 23.12.2002 doručil podnikateľ Südzucker úradu rozklad, zaevidovaný pod          č. 7663/2002 voči rozhodnutiu úradu č. 2002/FH/3/1/272 zo dňa 12.12.2002.
Dňa 19.06.2003 vydala Rada Protimonopolného úradu Slovenskej republiky (ďalej len „Rada“) rozhodnutie č. 2003/KH/R/2/121, ktorým vyššie menovaný rozklad podnikateľa Südzucker zamietla a potvrdila rozhodnutie úradu č. 2002/FH/3/1/272 zo dňa 12.12.2002.
Rozhodnutie Rady č. 2003/KH/R/2/121 nadobudlo právoplatnosť dňa 23.06.2003 (ďalej len „Rozhodnutie“).
Úrad v priebehu správneho konania vo veci predmetnej koncentrácie dospel k nasledovným záverom.

Právnym titulom koncentrácie č. 1 bola Zmluva o kúpe akcií uzatvorenej medzi podnikateľmi INVEPARCO S.A., 1 rue de Namur, L-2211, Luxemburg, Vojvodstvo Luxemburg (ďalej len „Inveparco“) a Société Civile Franklin, 23-25-avenue Franklin-D.-Roosevelt, 75008 Paríž, Francúzsko (ďalej len „SCF“) ako predávajúcimi a Raffinerie Tirlemontoise S.A., 128 avenue de Tervuren, 1150 Brusel, Belgicko (ďalej len „RT SA“) a Südzucker ako kupujúcimi zo dňa 29.06.2001 (ďalej len „SPA1“) a Zmluva o súbežnom predaji akcií medzi podnikateľmi Inveparco a WORMS & CIE, 25 avenue Franklin-D.-Roosevelt, 75008 Paríž, Francúzsko (ďalej len „Worms“) ako predávajúcimi a RT SA a Südzucker ako kupujúcimi zo dňa 29.06.2001 (ďalej len „SPA2 2“) (ďalej SPA1 a SPA2 spoločne ako „Zmluvy o kúpe akcií“).
Účastníkmi predmetnej koncentrácie boli podnikatelia Südzucker, ako nadobúdateľ kontroly prostredníctvom podnikateľa RT SA a podnikateľ SLS, nad ktorým bola kontrola nadobúdaná.

Podnikateľ Südzucker vykonáva nepriamu spoločnú kontrolu v spoločnosti Agrana Beteiligungs – Aktiengesellschaft (ďalej len „Agrana AG“) spolu s podnikateľom Zuckerbeteiligungs – GmbH. Podnikateľ Agrana AG vykonáva nepriamu výlučnú kontrolu nad podnikom podnikateľa Slovenské cukrovary, a.s., Cukrovarská 3,       979 21 Rimavská Sobota, Slovenská republika, IČO: 31 568 386 (ďalej len „Slovenské cukrovary“), prostredníctvom podnikateľa Agrana Zucker und Stärke AG, Friedrich-Wilhelm – Raiffeisenplatz 1, 1020 Viedeň, Rakúsko (ďalej len „Agrana Zucker und Stärke“). 
Spoločnosť SLS v čase vzniku koncentrácie č. 1 vlastnila prostredníctvom svojej dcérskej spoločnosti Societe Generale de participations Sucrrueres SA so sídlom  23-25 Avenue Franklin D Roosevelt, 75008 Paríž, Francúzsko (ďalej len „Geparsuc“) 50% akcií v spoločnosti Eastern Sugar B.V.  so sídlom Princes Irenestraat 58, 1007 WV, Amsterdam, Holandsko (ďalej len „ES BV“). Ďalších 50% akcií vlastnil podnikateľ Tate & Lyle Holland BV so sídlom Princes Irenestraat 58, 1007 WV, Amsterdam, Holandsko (ďalej len „TL Holland“), ktorý je 100% vlastnený spoločnosťou Tate & Lyle Investment Limited, Sugar Quay, Lower Thames Street, Londýn EC3R 6DQ, Veľká Británia. 
Spoločnosť ES BV kontroluje podnikateľa Eastern Sugar Slovensko, a.s., Dunajská Streda, Bratislavská cesta 1246, 929 12 Dunajská Streda (ďalej len „ES Slovensko“). 
Koncentrácia č. 1 bola úradom zakázaná, nakoľko by sa v dôsledku realizácie takejto koncentrácie znížil počet podnikateľov pôsobiacich na relevantnom trhu výroby a predaja cukru pre konečnú spotrebu z troch na dvoch, pričom by mal podnikateľ Südzucker v spoločnostiach Slovenské cukrovary a ES Slovensko v každej 50% rozhodovacích právomocí, čo by mu umožňovalo ovplyvňovať správanie obidvoch podnikateľov.

Dňa 11.11.2004 bolo úradu listom č. 5850/2004 doručené oznámenie koncentrácie podľa § 10 ods. 9 zákona č. 136/2001 Z. z. zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších prepisov“), prostredníctvom splnomocneného právneho zástupcu JUDr. Ľuboša Frolkoviča, advokáta so sídlom Laurinská 2, 811 01 Bratislava (ďalej len „právny zástupca“) (ďalej len „koncentrácia č. 2“).       	
Z predložených podkladov a informácií vyplýva, že koncentrácia č. 2 spočíva v získaní kontroly spoločnosti Südzucker nad podnikom SLS na základe Zmlúv o kúpe akcií a Zmluvy o predaji a prevode 1 akcie spoločnosti Eastern Sugar B.V. zo dňa 17.12.2003 a na základe Dodatku k Akcionárskej zmluve zo dňa 17.12.2003 týkajúci sa ES BV a v nadväznosti na list zo dňa 20.2.2004 adresovaný spoločnosti TL Holland, podľa ktorého sa spoločnosť Geparsuc vzdala práva vymenovať jedného so svojich 2 zástupcov v predstavenstve spoločnosti ES BV.

Dňa 11.11.2004 sa začalo na základe vyššie doručeného oznámenia koncentrácie   č. 2 správne konanie podľa § 25 ods. 1 zákona č.136/2001 Z.z. v znení neskorších predpisov v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“). 

Vychádzajúc z ustanovení Akcionárskej zmluvy podnikateľa ES BV mali podnikatelia TL Holland a nepriamo podnikateľ Südzucker možnosť vykonávať v spoločnosti       ES BV spoločnú kontrolu.

Na základe analýzy Zmluvy o predaji a prevode 1 akcie spoločnosti Eastern Sugar B.V. zo dňa 17.12.2003 a na základe Dodatku k Akcionárskej zmluve zo dňa 17.12.2003 týkajúci sa ES BV a v nadväznosti na list zo dňa 20.2.2004 adresovaný spoločnosti TL Holland, podľa ktorého sa spoločnosť Geparsuc vzdala práva vymenovať jedného so svojich 2 zástupcov v predstavenstve spoločnosti ES BV, úrad dospel k záveru, že podnikateľ Südzucker stratil dňa 20.02.2004 spoločnú kontrolu nad podnikom podnikateľa ES BV, a teda stratil možnosť ovplyvňovať podnikateľské správanie podnikateľa ES Slovensko. 

Vychádzajúc z uvedených podkladov a informácií je akcionárska štruktúra podnikateľa ES BV nasledovná
 
-	podnikateľ TL Holland 50% akcií
-	podnikateľ  SLS prostredníctvom podnikateľa Geparsuc 49,5% akcií
-	podnikateľ Zuckerfabrik Jülich A.G. so sídlom Dürener Strasse 20, 52428 Jülich, SRN (ďalej len „Jülich“) 0,5% akcií.

Podľa § 9 ods. 1 zákona č. 136/2001 Z.z. v znení neskorších predpisov je koncentrácia na účely tohto zákona proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona č. 136/2001 Z.z. v znení neskorších predpisov je kontrola podľa § 9 ods. 1 písm. b) zákona č. 136/2001 Z.z. v znení neskorších predpisov možnosť vykonávať rozhodujúci vplyv na činnosť podnikateľa, najmä prostredníctvom

a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Podľa § 32 ods. 2 písm. c) zákona č. 136/2001 Z.z. v znení neskorších predpisov úrad rozhodnutím zastaví konanie, ak nebol daný dôvod na konanie, alebo odpadol.
   
Vzhľadom na to, že oznámená koncentrácia č. 2 nenapĺňa znaky koncentrácie podľa § 9 ods. 1 v spojení s § 9 ods. 4 zákona č. 136/2001 Z.z. v znení neskorších predpisov, nakoľko uvedenou transakciou podnikateľ Südzucker stratil a nie získal možnosť vykonávať kontrolu nad podnikom iného podnikateľa,  úrad predmetné správne konanie podľa § 32 ods. 2 písm. c) zákona č. 136/2001 Z.z. v znení neskorších predpisov zastaví, nakoľko sa nejedná o koncentráciu a preto nie je oprávnený o takto oznámenej transakcii vecne rozhodnúť.
      
Uvedenou transakciou došlo k zmene kvality kontroly podnikateľa TL Holland so spoločnej na výlučnú nad podnikom podnikateľa ES BV, čo napĺňa znaky koncentrácie podľa § 9 ods. 1 písm. b) zákona č. 136/2001 Z.z. v znení neskorších predpisov, a preto bol podnikateľ TL Holland povinný túto koncentráciu úradu oznámiť. Táto skutočnosť je predmetom samostatného správneho konania.

Dňa 19.01.2005 bol podnikateľom Südzucker zaplatený správny poriadok vo výške 100 000 Sk za oznámenie koncentrácie č. 2 v súlade s § 10 ods. 12 písm. m) zákona č. 136/2001 Z.z. v znení neskorších predpisov a položkou 212 sadzobníka správnych poplatkov zákona č. 145/1995 Z.z. o správnych poplatkoch v znení neskorších predpisov (ďalej len „zákon o správnych poplatkoch“). Vzhľadom na uvedenú skutočnosť Vám oznamujeme, že úrad vydá rozhodnutie v súlade s ustanovením       § 10 ods. 1 v nadväznosti na § 10 ods. 3 zákona o správnych poplatkoch.

Úrad dňa 21.03.2005 listom č. 1558/PMÚ SR/2005 vyzval právneho zástupcu, aby sa pred vydaním rozhodnutia úradu v predmetnej veci ústne alebo písomne vyjadril k podkladom a k spôsobu ich zistenia, prípadne aby navrhol jeho doplnenie.      

Dňa 11.04.2005 bol úradu doručený list č. 2047/2005, ktorým sa právny zástupca vyjadril k listu č. 1558/PMÚ SR/2005 zo dňa 21.03.2005 nasledovne.
Podnikateľ Südzucker súhlasí s tvrdením, že stratil možnosť vykonávať spoločnú kontrolu nad podnikom podnikateľa ES BV, a teda stratil možnosť ovplyvňovať podnikateľské správanie podnikateľa ES Slovensko, pričom na doplnenie uvádza nasledovné.
Spoločnosť Südzucker nemá (prostredníctvom spoločnosti Geparsuc) ani len potencionálnu možnosť vykonávať kontrolu nad spoločnosťou ES BV                         (a prostredníctvom nej nad podnikateľom ES Slovensko). Podklady a informácie predkladané pred začatím tohto správneho konania a následne v priebehu predmetného správneho konania podnikateľ Südzucker predkladal v nadväznosti na existujúce zakázové Rozhodnutie s cieľom dokázania a osvedčenia, že neexistuje a nemôže existovať riziko, ktoré úrad definoval v zákazovom Rozhodnutí.
V závere právny zástupca uvádza, že informácie obsiahnuté v predmetnom liste sú zhodné s tvrdeniami úradu obsiahnutými v liste č. 1558/PMÚ SR/2005 zo dňa 21.03.2005.
Vychádzajúc z predložených podkladov a informácií v priebehu predmetného správneho konania v nadväznosti na vyjadrenie obsiahnuté v liste č. 2047/2005 zo dňa 11.04.2005, sa úrad stotožňuje s tvrdeniami právneho zástupcu podnikateľa Südzucker. 

Na základe vyššie uvedeného úrad rozhodol tak, ako je uvedené vo výrokovej časti tohto rozhodnutia a teda, že sa v predmetnom prípade nejedná o koncentráciu a preto úrad predmetné správne konanie zastavuje, nakoľko dôvod konanie nebol daný. 

Poučenie:
     
Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady                č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.               Podľa § 61 ods. 1 správneho poriadku včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                
                                                                                                Ing. Dušan Valo
                                                                                       riaditeľ odboru koncentrácií

Rozhodnutie sa doručí:  

JUDr Ľuboš Frolkovič
advokát
Laurinská 3
811 01 Bratislava